ΜΗΤΡΩΟ ΔΙΚΗΓΟΡΩΝ ΝΟΜΙΚΗΣ ΚΑΘΟΔΗΓΗΣΗΣ – ΣΕΜΙΝΑΡΙΑ ΕΠΙΜΟΡΦΩΣΗΣ
Ανακοινώσεις Ολομέλειας

21/07/2026 
 
Έχει δημοσιευτεί η υπ’ αριθμόν 120961/2026 ΚΥΑ (ΦΕΚ Β 3944) με θέμα «Καθορισμός των προϋποθέσεων και της διαδικασίας παροχής δωρεάν νομικής καθοδήγησης στο πλαίσιο της διοικητικής διαδικασίας εξέτασης αιτήσεων διεθνούς προστασίας, του Μητρώου Δικηγόρων Νομικής Καθοδήγησης, καθώς και κάθε άλλης αναγκαίας λεπτομέρειας εφαρμογής των άρθρων 102 και 219 του ν. 5307/2026 σε συμμόρφωση με τα άρθρα 16 του Κανονισμού (ΕΕ) 2024/1348 και 21 του Κανονισμού (ΕΕ) 2024/1351». Mε την ΚΥΑ προβλέπεται η σύσταση Μητρώου Δικηγόρων στους οποίους ανατίθεται το έργο της νομικής συμβουλευτικής.
1. Δικαίωμα εγγραφής στο Μητρώο έχουν δικηγόροι που πληρούν σωρευτικά τις εξής προϋποθέσεις: α) Είναι μέλη Δικηγορικού Συλλόγου της Χώρας. β) Έχουν τακτοποιήσει το σύνολο των οικονομικών τους υποχρεώσεων προς τον Δικηγορικό Σύλλογο στον οποίο ανήκουν. γ) Δεν τους έχει επιβληθεί πειθαρχική ποινή άλλη πλην της επίπληξης. δ) Έχουν συμπληρώσει τρία (3) τουλάχιστον έτη δικηγορικής υπηρεσίας κατά την ημερομηνία υποβολής της αίτησης εγγραφής. ε) Έχουν λάβει βεβαίωση επιτυχούς παρακολούθησης των ειδικών σεμιναρίων επιμόρφωσης της παρ. 6 ου άρθρου 5 της παρούσας.
2. Στο Μητρώο Δικηγόρων δύνανται να εγγραφούν και Δικηγόροι οι οποίοι συμμετέχουν ως Εταίροι σε Αστική Επαγγελματική Δικηγορική Εταιρεία του άρθρου 49 του ν. 4194/2013 (Α’ 208).
3. Η συνδρομή των προϋποθέσεων για την εγγραφή δικηγόρου στο Μητρώο ελέγχεται από την Τριμελή Επιτροπή της παρ. 2 του άρθρου 3.
Επισημαίνεται ότι η επιτυχής παρακολούθηση ενός σεμιναρίου αξιολογείται με τα κριτήρια: α) της ανελλιπούς παρακολούθησης και β) της επιτυχούς συμμετοχής σε σχετική διαδικασία αξιολόγησης-πιστοποίησης των γνώσεων που αποκτήθηκαν κατά την παρακολούθηση του σεμιναρίου που διενεργείται μέσω εξέτασης στο τέλος του σεμιναρίου. Tα ειδικά σεμινάρια θα έχουν διάρκεια 12 ώρες και θα διεξαχθούν τις ημέρες:
Τρίτη 28/07/2026, Τετάρτη 29/07/2026, Πέμπτη 30/07/2026 (16.00΄-20 00΄)
Κατόπιν των ανωτέρω, οι συνάδελφοι που επιθυμούν να συμμετέχουν στα σεμινάρια μπορούν να υποβάλουν αίτηση μέσω Portal Olomeleia από τις 22/07/2026 ημέρα Τετάρτη και ώρα 14.00΄ έως και τις 28/07/2026 ημέρα Τρίτη και ώρα 15.30΄ (https://olomeleia.gr>>Αιτήσεις>>Αίτηση συμμετοχής στα σεμινάρια πιστοποίησης –Nομική Συμβουλευτική).
Τα σεμινάρια θα τα παρακολουθούν από ειδικό link που θα αναρτάται στο Portal Olomeleia μισή ώρα πριν την έναρξη, μέσω της ηλεκτρονικής αίτησης χωρίς να αποστέλλεται σχετικός σύνδεσμος.
Τα σχετικά βιντεοσκοπημένα video και το εκπαιδευτικό υλικό θα είναι διαθέσιμα για όλους τους συναδέλφους και μετά το πέρας των σεμιναρίων. Επισημαίνεται ότι η συνεχής και αδιάλειπτη παρακολούθηση όλων των σεμιναρίων κατά το χρόνο διεξαγωγής τους είναι υποχρεωτική καθ’ όλη την διάρκειά τους, άλλως δεν θα εκδίδεται η σχετική βεβαίωση παρακολούθησης-πιστοποίησης.
Θα ακολουθήσει νεότερη ανακοίνωση για τις ημέρες και ώρες διεξαγωγής των on line εξετάσεων αξιολόγησης που θα διεξαχθούν αρχές Σεπτεμβρίου, καθώς για την υποβολή αιτήσεων ένταξης στο Μητρώο Δικηγόρων.
 

